Bankteller steel glo by pensioenarisse(Argieffoto) ŉ 35-jarige bankteller is in hegtenis geneem nadat sy glo geld uit bejaardes se bankrekeninge gesteel het. Sy is Maandag omstreeks 07:30 by haar huis in Rosedale in Uitenhage in die Oos-Kaap in hegtenis geneem. Sers. Majola Nkohli, woordvoerder van die polisie, sê sy is borgtog van R600 toegestaan. Sy gaan volgende Woensdag in die hof in Uitenhage verskyn op 25 aanklagte van bedrog en ses aanklagte van diefstal. Nkohli sê die bankteller het glo tussen Augustus verlede jaar en Mei vanjaar geld uit bejaardes, meestal pensioenarisse, se bankrekeninge gevat. Die bank, waar die bankteller gewerk het, het ŉ saak by die polisie aanhangig gemaak nadat die bestuur agterdogtig geraak het oor verdagte transaksies vanuit verskeie kliënte se rekeninge. Na ŉ maand lange ondersoek deur Uitenhage se handelsmisdaad-taakspan en forensiese ondersoekspan is die bankteller aan dié verdagte transaksies verbind.